b'\n_START_ARTICLE_\nGo\n_START_SECTION_\nTaisykl\xc4\x97s\n_START_PARAGRAPH_\nEsama \xc4\xafvairi\xc5\xb3 go taisykli\xc5\xb3 variant\xc5\xb3, bet pagrindin\xc4\x97s taisykl\xc4\x97s beveik nesiskiria._NEWLINE_Go lenta yra sta\xc4\x8diakamp\xc4\x97 (beveik kvadratin\xc4\x97). Joje lygiagre\xc4\x8diai kra\xc5\xa1tams su\xc5\xbeymimos linijos, \xc4\xaf kuri\xc5\xb3 susikirtimus \xc5\xbeaidimo metu \xc5\xbeaid\xc4\x97jai deda akmenis. Da\xc5\xbeniausiai naudojama 19x19 dyd\xc5\xbeio lenta (19 linij\xc5\xb3 lygiagre\xc4\x8di\xc5\xb3 vienam kra\xc5\xa1tui ir 19 linij\xc5\xb3, lygiagre\xc4\x8di\xc5\xb3 kitam), turinti 361 susikirtim\xc4\x85, bet neretai naudojamos ir 9x9 ar 13x13 dyd\xc5\xbeio lentos._NEWLINE_\xc5\xbdaid\xc4\x97jai paeiliui deda \xc4\xaf linij\xc5\xb3 susikirtimus jiems priskirtos spalvos akmenis\xc2\xa0\xe2\x80\x93 vienas juodus, kitas baltus. Partij\xc4\x85 pradeda juodieji. Galima \xc4\x97jim\xc4\x85 perduoti prie\xc5\xa1ininkui\xc2\xa0\xe2\x80\x93 pasuoti. Partija baigiama, kai n\xc4\x97 vienas i\xc5\xa1 \xc5\xbeaid\xc4\x97j\xc5\xb3 nebegali pagerinti savo pad\xc4\x97ties. Paprastai tokia pad\xc4\x97tis nustatoma, kai abu \xc5\xbeaid\xc4\x97jai pasuoja. Partija taip pat baigiama vienam i\xc5\xa1 \xc5\xbeaid\xc4\x97j\xc5\xb3 pasidavus._NEWLINE_Jei partija pasibaig\xc4\x97 abiem \xc5\xbeaid\xc4\x97jams supasavus, nugal\xc4\x97toju laikomas \xc5\xbeaid\xc4\x97jas, kurio akmenys apsupo daugiau linij\xc5\xb3 susikirtim\xc5\xb3\xc2\xa0\xe2\x80\x93 teritorijos. Naudojant \xc4\xafvairias go taisykles teritorija skai\xc4\x8diuojama skirtingai._NEWLINE_Keli gretimi tos pa\xc4\x8dios spalvos akmenys (gretimi akmenys lie\xc4\x8diasi vertikaliai ar horizontaliai) sudaro grup\xc4\x99. Akmeniui ar grupei gretimi tu\xc5\xa1ti linij\xc5\xb3 susikirtimai vadinami laisv\xc4\x97mis. Akmuo ar grup\xc4\x97, kuri neturi laisvi\xc5\xb3, laikoma nukirsta ir nuimama nuo lentos. I\xc5\xa1imtis sudaroma naujai pad\xc4\x97tiems akmenims, kurie patys kerta kitus akmenis._NEWLINE_Akmenys ar grup\xc4\x97s, kurios gali b\xc5\xabti nukirstos prie\xc5\xa1ininko, nepriklausomai nuo pasiprie\xc5\xa1inimo, laikomos negyvomis ir teritorijos skai\xc4\x8diavimo metu traktuojamos, lyg b\xc5\xabt\xc5\xb3 nukirstos._NEWLINE_Siekiant i\xc5\xa1vengti pozicijos pasikartojimo taikoma ko (jap. \xe3\x82\xb3\xe3\x82\xa6\xc2\xa0= k\xc5\x8d\xc2\xa0\xe2\x80\x93 am\xc5\xbeinyb\xc4\x97) taisykl\xc4\x97. Pagal j\xc4\x85 negalima i\xc5\xa1kart nukirsti akmens, tik k\xc4\x85 nukirtusio kit\xc4\x85 akmen\xc4\xaf, gr\xc4\x85\xc5\xbeinant ankstesn\xc4\x99 pozicij\xc4\x85. Tiksli \xc5\xa1ios taisykl\xc4\x97s formuluot\xc4\x97 priklauso nuo naudojamo taisykli\xc5\xb3 varianto._NEWLINE_Go partija paprastai skirstoma \xc4\xaf tris dalis: partijos prad\xc5\xbei\xc4\x85, partijos vidur\xc4\xaf ir partijos pabaig\xc4\x85.\n_START_SECTION_\nGo rangai\n_START_PARAGRAPH_\nGo \xc5\xbeaid\xc4\x97jai pagal paj\xc4\x97gum\xc4\x85 skirstomi \xc4\xaf rangus. Skiriami mokini\xc5\xb3 arba kyu (jap. \xe7\xb4\x9a\xc2\xa0= ky\xc5\xab) ir meistr\xc5\xb3 arba dan (jap. \xe6\xae\xb5\xc2\xa0= dan) rangai. Ma\xc5\xbeesnis kyu rango arba didesnis dan rango numeris nurodo didesn\xc4\xaf \xc5\xbeaid\xc4\x97jo paj\xc4\x97gum\xc4\x85. Atskiri dan rangai taikomi profesionaliems go \xc5\xbeaid\xc4\x97jams._NEWLINE_Siekiant sulyginti skirtingo paj\xc4\x97gumo \xc5\xbeaid\xc4\x97j\xc5\xb3 galimybes laim\xc4\x97ti, silpnesnis \xc5\xbeaid\xc4\x97jas (\xc5\xbeaid\xc5\xbeiantis juodaisiais) da\xc5\xbenai pradeda partij\xc4\x85 su papildomais akmenimis. J\xc5\xb3 skai\xc4\x8dius nustatomas pagal rang\xc5\xb3 skirtum\xc4\x85.\n_START_SECTION_\nIstorija\n_START_PARAGRAPH_\nManoma, kad go buvo sukurtas ma\xc5\xbedaug 2000\xc2\xa0m. pr. m. e. Kinijoje. Apie 700\xc2\xa0m. go prad\xc4\x97ta \xc5\xbeaisti Japonijoje.'